Komisijos direktyva 2002/5/EB
2002 m. sausio 30 d.
iš dalies keičianti Tarybos direktyvos 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo [1] su paskutiniais pakeitimais, padarytais Komisijos direktyva 2001/57/EB [2], ypač į jos 7 straipsnį,
kadangi:
(1) Likučių koncentracijos grūduose ir augalinės kilmės produktuose, įskaitant vaisius ir daržoves, turėtų rodyti mažiausio pesticidų kiekio, reikalingo veiksmingai augalų apsaugai, naudojimą, taikant juos taip, kad likučio kiekis būtų kuo mažesnis įmanomas ir toksikologiškai priimtinas, ypač atsižvelgiant į aplinkos apsaugą ir į vartotojų apsaugą pagal vartotojų apskaičiuotą paros leistinąją dozę. Bendrijos didžiausia likučių koncentracija (DLK) atitinka likučių, kurių gali būti rasta produktuose, gamintojams laikantis geros žemės ūkio praktikos, viršutinę kiekio ribą.
(2) Pesticidų DLK vertės turėtų būti visą laiką peržiūrimos ir koncentracijos vertės gali būti keičiamos atsižvelgiant į naują informaciją ir duomenis. Jei nėra leidimo naudoti, nustatytos DLK vertės turėtų atitikti analizinio nustatymo apatinę ribą. Apatinė analizinio nustatymo riba nustatoma kaip didžiausia likučių koncentracija, jei dėl leidžiamų naudoti augalų apsaugos produktų pesticidų likučių koncentracija maisto produkte arba jo paviršiuje yra mažesnė nei galima aptikti, arba jei nėra leidimo naudoti, arba jei valstybių narių leidimai naudoti nebuvo patvirtinti reikiamais duomenimis, arba jei dėl leidimų naudoti trečiosiose šalyse likučių kiekis, kuris yra maisto produktuose, galinčiuose patekti į Bendrijos rinką, ir ant jų nebuvo patvirtintas būtinais duomenimis.
(3) Po Komisijos direktyvos 2000/42/EB [3] paskelbimo Komisija gavo papildomais duomenimis patvirtintus prašymus peržiūrėti λ-cihalotrino ir amitrazo, esančių ant kai kurių produktų, DLK, nustatytas Direktyva 2000/42/EB. Paraiškos ir duomenys buvo peržiūrėti ir kai kuriems deriniams šių duomenų pakako pagrįsti DLK verčių, didesnių nei apatinė analizinio nustatymo riba, nustatymą. Kitiems deriniams turimos informacijos nepakanka ir reikia nustatyti didžiausias likučių koncentracijas, atitinkančias apatinę analizinio nustatymo ribą. Apie kitus derinius turimos informacijos pakanka įrodyti, kad, nustačius didesnę nei apatinė analizinio nustatymo riba didžiausią likučių koncentraciją, gali atsirasti vartotojui nepriimtinas ūmus arba chroniškas likučių poveikis. Tokiais atvejais turėtų likti DLK, atitinkančios apatinę analizinio nustatymo ribą.
(4) Komisijai yra pateikta ir įvertinta informacija apie naujus arba pakeistus cipermetrino ant šparagų, etefono ant ananasų, fenbutatinoksido ant paprikų, metalaksilo ant svogūnlaiškių, acefato ant persikų ir chlorotalonilo ant salotų (cichorium endivia) naudojimo atvejus. Atsižvelgiant į šią informaciją, reikia pakeisti esamas DLK, nurodytas direktyvos priede.
(5) Vartotojų veikimas visą gyvenimo trukmę kiekvienu iš šių pesticidų per maisto produktus yra įvertintas ir pateiktas skaičiais pagal metodikas ir nusistovėjusią praktiką, taikomą Europos Sąjungoje, atsižvelgiant į Pasaulio sveikatos organizacijos paskelbtas rekomendacijas [4], ir yra apskaičiuota, kad šioje direktyvoje nustatytos didžiausios koncentracijos neleidžia viršyti leistinųjų paros dozių.
(6) Kai tinka, ūmus vartotojų poveikis šiais pesticidais per kiekvieną iš maisto produktų, kuriame gali būti šių pesticidų likučių, yra įvertintas ir pateiktas skaičiais pagal metodikas ir būdus, taikomus Europos Sąjungoje, atsižvelgiant į Pasaulio sveikatos organizacijos paskelbtas rekomendacijas. Yra apskaičiuota, kad šioje direktyvoje nustatytos didžiausios likučių koncentracijos nesukelia ūmaus toksinio poveikio.
(7) Su Bendrijos prekybos partneriais Pasaulio prekybos organizacijoje buvo konsultuojamasi dėl likučių koncentracijų, nustatytų šioje direktyvoje, ir buvo atsižvelgta į jų pastabas apie šias koncentracijas.
(8) Yra atsižvelgta į Augalų mokslinio komiteto nuomones, ypač į jo patarimus ir rekomendacijas dėl pesticidais apdorotų maisto produktų vartotojų apsaugos. Metodai, aprašyti pirmiau minėtos Pasaulio sveikatos organizacijos, kuriuos taikė valstybės narės-pranešėjos ir kuriuos tikrino ir įvertino Komisija padedant Augalų sveikatos nuolatiniam komitetui, atitinka Augalų mokslinio komiteto duotus nurodymus.
(9) Direktyva 90/642/EEB dėl tos priežasties turėtų būti atitinkamai iš dalies keičiama ir turėtų nedelsiant įsigalioti.
(10) Šioje direktyvoje numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Šios direktyvos priede išvardytos didžiausios likučių koncentracijos pakeičia atitinkamų pesticidų likučių koncentracijas, išvardytas Direktyvos 90/642/EEB II priede.
2 straipsnis
Šioje nuostatoje minimų pesticidų ir produktų derinių didžiausios likučių koncentracijos, išvardytos Direktyvos 90/642/EEB II priede, pakeičiamos šiomis: cipermetrino ant šparagų: 0,1 mg/kg, etefono ant ananasų: 2 mg/kg, fenbutatinoksido ant paprikų: 1 mg/kg, metalaksilo ant svogūnlaiškių: 0,2 mg/kg,metalaksilo ant salotų (cichorium endivia) ir prieskoninių augalų: 1 mg/kg, chlortalonilo ant salierų: 1 mg/kg, acefato ant persikų: 0,2 mg/kg [5].
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2002 m. rugpjūčio 31 d., įgyvendina šią direktyvą. Apie tai jos nedelsdamos praneša Komisijai.
Šias priemones jos taiko nuo 2002 m. rugsėjo 1 d.
2. Valstybės narės, patvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
4 straipsnis
Ši direktyva įsigalioja kitą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2002 m. sausio 30 d.